


Честита Новата 2009 година!

Обръщение на министър Масларова по повод 3 декември – Международен ден на хората с увреждания
Уважаеми дами и господа,
3 декември е Международният ден на хората с увреждания. Тази година той преминава под знака на влизането в сила на Конвенцията на ООН за правата на хората с увреждания. Обръщам се към вас, хората със специфични възможности, за да ви уверя, че усилията на правителството са приоритетно свързани с осигуряването на равни условия и шанс за пълноценното ви и активно участие в обществения живот.

Преди броени дни Министерският съвет взе решение за подписване от България на Факултативния протокол към Конвенцията за правата на хората с увреждания. Пак с решение на Министерския съвет се създаде работна група, която да разработи механизъм за държавна подкрепа на специализираните предприятия и кооперации на хората с увреждания.

През 2008 година в близо 800 сгради е осигурена достъпна архитектурна среда за хората с увреждания, в други 680 - достъпна приемна. МТСП осигури за вас достъп в 690 от сградите на своите структури в страната. Искам да ви уверя, че този процес ще продължи до пълното решаване на проблема. За първи път в бюджета за 2009 г. са предвидени средства за реализиране на мерки за осигуряване на достъпна архитектурна среда. 

Тази година по програмите за личен и социален асистент над 20 000 души с увреждания са получили подкрепа и грижа в домашна среда. За финансиране на социални услуги са дадени 143 млн. лв, което е със 72 % повече спрямо 2007 година и вече се предоставят над 320 социални услуги в общността-защитени жилища, дневни центрове и центрове за социална рехабилитация и интеграция.
За деветмесечието на тази година е оказана подкрепа на близо 470 000 лица с увреждания, а изплатената сума за интеграционни добавки е 73 милиона. За същия период на родителите на близо 20 000 деца с увреждания са изплатени 30 милиона лева. Предвиждаме за тези деца през 2009 година само от детски добавки и полагащия им се процент от минималната работна заплата, да получават по 238 лева месечно. До края на годината всички домове за деца с увреждания ще получат адаптирани микробуси за транспортиране на нуждаещите се.

Държа да отбележа, че в проектобюджета за 2009 г. е предвидено увеличение на ГМД с над 18 %, както и на месечните добавки за социална интеграция на хората с увреждания.
Направеното до момента не е малко. Знам, че може да бъде и повече. Знам, че и вие искате да бъде повече. Знам също, че заедно, стъпка по стъпка ще решаваме проблемите ви. За вас трябва да се грижим всички–правителство, бизнесмени, работодатели, неправителствени организации. Само заедно ще направим живота ви по-добър и по-радостен.
Пожелавам ви здраве и успешна реализация! Честит празник!
Минималната пенсия скача от януари, максималната - чак април
Минималната пенсия ще се увеличи още от 1 януари, а повишението на максималната остава за 1 април 2009 г. Това решиха депутатите при второто четене на закона за бюджета на Държавното обществено осигуряване (ДОО) за2009 година.

Първоначално тройната коалиция настояваше парите за възрастните да се вдигнат на два етапа-от 1 април с близо 10% (заради увеличението на тежестта на всяка година осигурителен стаж от 1% на 1.1%) и от 1 юли с 9.7% по швейцарското правило (което зависи от инфлацията и ръста на осигурителния доход). Между двете четения на закона за ДОО обаче от БСП настояха и най-ниските, и най-високите пенсии да скочат още от януари. В крайна сметка надделя само предложението им за минималните пенсии, които от Нова година ще се вдигнат от 113 на 124.84 лв. Мотивът е, че те почти не са били пипани от преизчислението през октомври.

"Мярката ще обхване 440 хил. души и за нея ще са нужни 16.2 млн. лв.". Според шефа на НОИ Йордан Христосков обаче скокът на двата вида пенсии ще погълне 52 млн. лв.

Така максималните ще останат за 1 април, с което социалната пенсия за старост скача от 84.12 лв. на 92.53 лв., а максималната - от 490 на 700 лв. В момента хората от третата възраст, ограничени от тавана на пенсиите, са 57 000. И след увеличението обаче ще останат около 17 000 души с проблем във възнаграждението. 

От 1 юли догодина се чака още едно вдигане на всички пенсии без максималната с 9.7% по швейцарското правило. Така минималната пенсия ще стане 136 лв., а социалната за старост - 101 лв.

Депутатите подкрепиха предложението на депутатите от БСП Петър Мръцков и Донка Михайлова, лансирано и от социалния министър Емилия Масларова, да се повиши размерът на обезщетенията за безработица - минималният от 110 на 120 лв. и максималният - от 220 на 240 лв. Те одобриха и идеята на червените безработните да получават 130% от обезщетението си в първата половина на периода, в който се полага то, и 70% - през втората половина. Целта е хората без препитание да се активизират при търсенето на работа. Не мина искането тежестта на всяка година осигурителен стаж след навършване на пенсионна възраст да се увеличи от 3 на 5%, както и идеята на Масларова съкратените служители с деца, които редовно ходят на училище, да получават бонуси към обезщетенията си за безработица.

Сред промените е и увеличаването на периода, в който работодателите могат да въвеждат намалено работно време за служителите си - от 3 на 6 месеца. Шефовете ще бъдат стимулирани от държавата в рамките на 3 месеца с по 120 лв. за всеки, когото не съкратят, а оставят на намалено работно време. Приета окончателно бе и идеята на НДСВ високоплатеното майчинство да се увеличи от 9 на 12 месеца (от 315 на 410 дни). За да получава 90% от осигурителния си доход в рамките на година обаче, майката трябва да се е осигурявала 12 месеца. "Ако се е осигурявала само 9 месеца например, в останалите 3 тя ще получава по 100 лв. месечно - колкото се полага на неосигурените майки по закона за семейните помощи за деца", обясни шефът на социалната комисия Хасан Адемов. Той обаче уточни, че това е в случай, че доходът на член от семейството е под 350 лв.

Личните лекари без ограничение в броя на направленията

Личните лекари няма да имат ограничение за броя на направленията за специалист, които дават на пациентите. Това реши петчленен състав на Върховния административен съд. Решението е окончателно и не подлежи на обжалване. Делото бе образувано по жалба на д-р Цветан Райчинов, който атакува текста от рамковия договор за 2006 г. Според този текст общопрактикуващият лекар разполага с ограничен брой медицински направления за консултация или съвместно лечение, за високо специализирани и медико-диагностични дейности, и ги дава съобразно регулативните стандарти. Съдът констатира, че личните лекари са ограничени във възможността си при нужда своевременно да насочат пациентите към консултация със специалист, а специалистите - да проведат необходимото им изследване. Според втория отменен текст лечебното заведение разполага с ограничен брой медицински направления. Ограничен е и броят на диспансерните прегледи, консултации и изследвания за диспансеризираните лица и те според третия отменен текст се определят тримесечно с регулативни стандарти. Съдът посочи, че така при изчерпан брой направления личният лекар или трябва да лекува здравноосигурения с риск да не получи дължимата за това сума от РЗОК и дори да бъде глобен, или да откаже безплатно лечение. Това означава здравноосигуреното лице да бъде лишено от възможност за лекарска помощ, независимо от редовно плащаните осигуровки. Тази практика обаче нарушава Закона за здравното осигуряване, където е гарантиран свободен достъп до медицинска помощ на здравноосигурените и се забранява ограничаването по географски или административен принцип. Нарушава се и принципът на равнопоставеност при ползването на медицинска помощ и правото на пациента на свободен избор на лекари. Съдът посочи, че не може подзаконов нормативен акт да ограничава конституционно гарантирани права на гражданите.

Помощи за зимата

Съюз на слепите спечели проект „Помощ за зимата на зрителнозатруднени лица в неравностойно икономическо положение”, финансиран от Фонд „Социално подпомагане” към МТСП. Всеки пакет с дълготрайни хранителни продукти ще бъде на стойност 20 лева.  Броят на лицата, които бяха подпомогнати за всяко ТСО е 10 % на база численост на членовете към 31.12.2007 г. На плевенската организация се полагат 26 броя пакети. Потребността на зрителнозатруднените от натуралната помощ се оцени по няколко критерия, които се прилагат сборно и в приоритет съгласно реда на изброяването им по-долу, като  ПЪРВИТЕ   ДВА  СА  ЗАДЪЛЖИТЕЛНИ :

1. Трайно намалена работоспособност 71 % и над 71 %;

2. Доходи от пенсия и заплата до  165.00 лв. на месец / до 3 – кратния размер  на гарантирания минимален доход за страната за 2008 г.

3. Членове/съпрузите/ на семейства от двама слепи с деца до 18 год.

4. Семейства, в които един от съпрузите е със зрително увреждане /той е с право върху помощта/ и имат деца до 18-години.

5. Слепи с трайно тежко съпътстващо заболяване /доказва се с представянето на касови бележки за закупени лекарства.

6. Самотни слепи.

7. Семейства на 2-ма слепи без деца до 18 год.възраст.

Пакетите ще се раздават до 20 януари 2009 година.

Протестна нота от национално представителните организации на хора с увреждания и за хора с увреждания

Национално Представителните Организации на хора с увреждания и организации за хора с увреждания отправят протест срещу правителството на Република България за незачитането на правата и засилващото се ограничаване на възможностите за интеграция и достоен живот на хората с увреждания.
Все по-осезателно чувстваме популисткото и пренебрежително отношение към нашите справедливи искания. Не последваха действия и не получихме отговори на връчения Меморандум от нас през декември 2007 за зачитане на правата на хората с увреждания и предприемане на адекватни действия за тяхната интеграция в духа на Конвенцията на ООН за правата на хората с увреждания. На 3-ти декември 2007 год. на среща с нас Министър-председателят обеща, че до 3-ти декември 2008 г. Протоколът към Конвенцията ще бъде подписан. Не получихме отговори и на писма, предложения, протестни изявления за нередности, нерешени проблеми, пренебрегване на нашата позиция по нормативни актове, което приемаме като мълчалив отказ на правителството да насочи вниманието си към хората с увреждания. Нещо повече, в нарушение на ЗИХУ се приемаха изменения в нормативни актове без знанието и становище на Националния съвет за интеграция на хората с увреждания – законния партньор на правителството. Това за нас е форма на дискриминация.
В резултат на галопиращата инфлация, рязкото повишаване на цените на електроенергията, топлоенергията, горивата, цените на стоките за потребление, на огромна част от хората с увреждания физическото оцеляване през предстоящия зимен сезон е застрашено.
В нашата страна инвалидните пенсии си остават сред най-ниските, а в сравнение с европейските са мизерно символични и без никаква перспектива те да осигуряват дори физическото оцеляване на хората с увреждания.
Придобивката по ЗИХУ хората с увреждания да получават интеграционна добавка се превърна в подигравка за тях. От 2005 год. тя не е променяна и е толкова нищожна, че е извън всякаква представа за компенсиране на увреждането и интеграция. Гарантираният минимален доход /ГМД/ за страната не е променян вече 4 години, а той е основа за определяне на размера на интеграционната добавка, както и за всички социални плащания, които също са нищожни.
Вече две години след влизането в сила на новия Закон за устройство на териториите не се изпълнява разпоредбата за приемане на нова Наредба за достъпна среда и нищо не ни е известно за нейната съдба.
Ние се борихме и успяхме в новия Закон за интеграция на хората с увреждания да имаме Агенция за хората с увреждания. Сега обаче наблюдаваме странно явление – бяха направени опити тя да бъде закрита. Правителството показа, че няма ясна визия за бъдещето на агенцията. Ние изразихме силното си възмущение и категорично несъгласие с такава позиция. Агенцията за хората с увреждания е създадена, защото сме дълбоко убедени в необходимостта България да следва и прилага европейските принципи, опит и законодателство в тази област. Нашата визия за бъдещето е, че без специализирана институция за хората с увреждания – Министерство по проблемите на хората с увреждания или държавна агенция с разширени правомощия по подобие на Държавната Агенция за Младежта и Спорта /ДАМС/, техните проблеми не могат да се решават, прилагайки необходимия комплексен подход. Европейският девиз е: „Нищо за хората с увреждания, без участието на хората с увреждания”.
Удовлетворени сме от решението на правителството да създаде Фонд за достъпна архитектурна среда, но сме обезпокоени, че той може да се даде за управление на Министерството на държавната администрация или Министерството на финансите. Агенцията за хората с увреждания е единствената институция, която може да управлява такъв фонд, защото вече две години финансира такива проекти, има разработена методика, критерии за достъпност, опит.
Ние настояваме да бъдат приети нашите законни искания:
1. Да бъде подписан Протоколът на Конвенцията на ООН в поетия от Министър-председателя срок 03.12.2008 год.
2. Да се разработи механизъм за ежегодно актуализиране на Гарантирания Минимален Доход /ГМД/.
3. Да се усъвършенстват стандартите за социални услуги.
4. Да се актуализират инвалидните пенсии.
5. Размерът на елементите, формиращи интеграционната добавка по Закона за интеграция на хората с увреждания, да се определят като процент от минималната работна заплата за страната.
6. Да се увеличи размерът на интеграционната добавка за балнеолечение и рехабилитационни услуги, съобразно действителната им стойност.
7. Да се включат в списъка на помощните средства, медицински изделия и приспособления за хора с увреждания към ППЗИХУ нови позиции, отговарящи на съвременните технологии и производство.
8. Да не се допуска отнемане на облекчения за хората с увреждания и на специализираните предприятия и кооперации – например да се запази преференцията за даряване на хора с увреждания и представляващите ги Национално Представени Организации и на хора с увреждания по Закона за Корпоративното Подоходно Облагане.
9. Управлението на новосъздадения Фонд за достъпна архитектурна среда да бъде управляван на паритетен принцип от представители на Държавата и Национално Представителните Организации на и за хора с увреждания.
10. Да се промени статутът на Агенцията за хората с увреждания в създаване на Министерство или държавна агенция с разширени правомощия по подобие на Държавната Агенция за Младежта и Спорта /ДАМС/.
11. Да се осигури държавна и социално-икономическа защита на специализираните предприятия и кооперации на хора с увреждания.
12. Да се решат проблемните сфери за ефективно участие на Национално Представителните Организации на и за хора с увреждания като законен социален партньор на правителството.
13. Да се създадат условия, гарантиращи достъпно образование на всички лица и деца с увреждане.
Тези наши искания са в правомощията на Министерския съвет и тяхното изпълнение или неизпълнение красноречиво ще докаже отношението на правителството към гражданите с увреждания в България.
Непоколебима е нашата готовност да предприемем съответните законови протестни действия в цялата страна, ако отново не бъде зачетена нашата гражданска позиция. Настоящата Протестна нота се връчи на:
Президента на Република България, Председателя на Народното събрание, Министър-председателя на Република България, Министерство на труда и социалната политика, Председателите на Комисията по труда и социална политика и Комисията по бюджет и финанси към Народното събрание.

България е изправена пред тежка потребителска рецесия
Глобалната финансова криза ще бъде усетена в България най-вече от домакинствата и малкия и средния бизнес. Кризата втурна пенсионните фондове в търсене на инвестиционни алтернативи Икономическата дейност на малките предприятия може да спре, тъй като и в момента те трудно могат да получат кредит над 10  млн. евро. Може да се спука балонът с цените на имотите, очаква се свиване на благосъстоянието и доходите.  Отделно от световните финансови сътресения в страната ни от няколко години има вътрешна криза. Напълно реална е опасността от  фалити и увеличаване на безработицата. Спестяванията могат да се обезценят с 20%.  Един от факторите за криза у нас е бързото повишаване на задлъжнялостта на домакинствата. По статистически данни преди няколко месеца над четири пети (или 80%) от българите разполагат със спестявания, с които могат да преживеят едва месец и половина, ако не получат друг доход. Друга причина са увеличените цени на енергийните ресурси, транспорта и водата. Финансовите проблеми ще окажат влияние и върху застрахователния сектор, където темповете на инфлация ще повлияят на разходите по всички видове искове. Свиването на пазара на имоти ще повлияе върху растежа му, а намаляването на продажбите на автомобили също ще свие премиите на застрахователните компании. На българския пазар основната част от събрания премиен приход се дължи именно на автомобилните полици и традиционно най-висок дял заемат "Автокаско" и "Гражданска отговорност". От друга страна, "Гражданска отговорност" е губеща застраховка за компаниите и това се компенсира с имуществени полици. За световната икономика се прогнозира период от поне 10-15 години на рецесия, а светът дълги години ще бъде обречен на изключително високи данъци и силен спад в цената на основните валути. В началото на кризата е било голяма грешка да се търсят решения "на парче", а не на цялата система.Правителството не може да  се лиши от антикризисна програма, въпреки че преди избори промени се правят много трудно.

